Ikuspegi berri baten beharra #KoopKongresua - etzi.pm\nIkuspegi berri baten beharra #KoopKongresua\nbitakora — 2015-10-16\nAste honetan Euskal Herriko unibertsitatearteko lehen Kongresu Kooperatiboa egiten ari dira Donostian, Deustoko Unibertsitatea, Mondragon Unibertsitatea eta Euskal Herriko Unibertsitateak antolatuta. Kongresurako aukeratutako gaia “Eredu kooperatiboa egungo erronken aurrean” izan da eta horren inguruan burutu dira lehen eguneko ponentzia eta interbentzioak.\nBizi dugun krisiaren aurrean Euskal Herrian zabalpen handia duen eredu kooperatiboaren argi eta ilunak ikusi dira, kasu batzuetan ezbaian jarri da, eta orokorrean krisiaren aurrean erresilientzia kapazitatea erakutsi du, baina ereduak ahultze zantzu argiak ere baditu eta eredua birgaitzeko, edo eredu berriak zentrura ekartzeko beharra gero eta nabarmenagoa da.\nEremu akademikotik antolatutako kongresu honetan aurrera begirako proposamenak dauden ikusi eta bertaratutako pertsona eta eragileekin eztabaidatu eta saretzeko asmoz hurbildu naiz Talaios Kooperatiba eta Olatukoopen izenean.\nEkonomia Sozialaren Erronkak Txileko ikuspegitik:\nIrekiera ohikoa den bezala autoritate eta unibertsitateetako arduradunek egin dute, ohizkoa den tramite moduan, eta ondoren hasi dira ponentziak. Lehen ponentziara iritsi naiz, Mario Radrigán Rubio @MarioRadrigan Txileko gobernuko Ekonomia Sozialeko arduradunak, besteak beste.\nRadriganek Desberdintasun ekonomiko globalarekin hasi du bere interbentzioa, hau identifikatzen baitu globalki jendartean eta herrialdeen artean existitzen diren arazo larrienen iturburu bezala: Desberdintasun ekonomikoa handitzen ari da maila globalean. Ekonomia Sozialak ordea 100 urte baino gehiago darama aberastasunaren banaketa egiten, Ekonomia Soziala ez da desio bat, utopia bat, intentzio ona, ERREALITATEA da, aberastasuna sortzen du.\nRadriganek esan duenez Txilen ondo ezagutzen dute eredu Neoliberala, urte askotan ereduaren erakusgarri nagusi izan baita, Darwin eta Smith konfrontatu ditu, esateko desberdintasunekin ez dagoela zoriontasunik, eta ideologikoki kolonizatutako hezkuntza jaso dugula esaten duena jendarteak konpetizioaren bitartez egiten duela aurrera, eta hori ez da egia, jendarteak bizirauteko kooperatu beharra du.\nHegoamerikara hurbiltzen hasi da ondoren, bertako estatu nazioek independentzia politikoa lortu eta 200 urtetara, XXI. mendean hasi dira burujabetza ekonomiko eta politikoa lortzeko aldaketa prozesuak lantzen. Esan duenez Ekonomia Sozialak toki bat aurkitu du hor. Gobernuak Ekonomia Sozial Solidarioa garatzeko erakundeak sortu dituzte Uruguay, Brasil, Txile, Mexiko, Kolonbia edo Kuban. Eraldaketa prozesu iraunkorrak ari dira izaten, politikoki transbertsal bihurtzen ari direnak, Ekonomia Sozial Solidarioa eredu ekonomiko berri baten erdigunean jarriz.\nTxilen Ekonomia Soziala ikusezina izan da urtetan, berez zabalpen handia badu ere milioi bat baino gehiago asoziaturekin. Orain ordea Ekonomia Ministerioan departamentu propioa du, eta Bachelett berak onartu du Ekonomia Sozialaren garrantzia.\nGaur egun 2015-2018 ekintza plana martxan dute eta bertan zenbait erronkari erantzun nahi diote:\n+ Aniztasuna onartuz Ekonomia sozial Solidarioaren rola argitzea beharrezkoa da\n+ Ikusezintasuna gainditu. Han ere kooperatiba batek arazoak dituenean eredu osoa ezbaian jartzen da oraindik, eta hori ez da onargarria.\n+ Interkooperazioa landu beharra, esperientziak saretuz.\n+ Berrikuntza, ezagutzaren ekonomiara moldatzea.\n+ Unibertsitatea eraldatu beharra, gaur egungoak ez du balio. Hezkuntza kooperatiboa oinarri izan behar da.\n+ Internazionalizazioa, inbertsio kooperatiboei mugak kenduz.\n+ Mugimendu sozialekin harreman berriak landu.\nNire komentarioa: Konklusio moduan aipatuko nuke, Txilen edo Euskal Herrian erronka asko berdinak direla, beste herrialde askotan ere izango diren bezala. Txilen erronkak ondo identifikatu dituzte, hemen? Hasi al gara? Internazional kooperatibo berri bat egiteko ordua da agian.\nEkonomia Soziala Krisi Sistemikoaren aurrean:\nOndoren Joseba Azkarraga EHUko irakaslea izan dugu hizlari. Ohikoa duen modu argigarrian gaur egun Ekonomia Sozialaren egoeraren diagnostiko bat egin beharraz jardun du hasieran, krisiaren irakurketa egiteko ikuspegia aldatu beharra ere azpimarratuz. Krisi sistemiko multifazetikoan murgilduta omen gaude eta dilema nagusi baten aurrean, hazkundea bai ala ez, eta honen aurrean Ekonomia Sozialeko eragileak non gaude? Hazkunde ekonomikoaren inguruko irakurketa konplexuagoa behar dugu.\nEkonomia Soziala modernitate klasikoari erantzuteko tresna oso eraginkorra izan dela esan du, Kapitala vs. Lana dilemari erantzun nahi izan dio, eta XX. Mendean tresna garrantzitsua izan da, baina akats oso larria izan du, sistema naturaletik erabat deskonektatuta ulertu du ekonomia, eredu ekonomiko tradizionalek bezala. Gaur egun ordea konflikto nagusia Kapitala vs. Bizitza da.\nEkonomia Sozialak eta Arrasateko Ereduak ez du ingurugiroari dagokionez ekonomia globalak baino ikuspegi hobea. Autokritika behar da beraz refundazio baterako. Produkzio baliabideen sozializazioak ez du berez krisi ekologiko globala enfrentatzen, ikuspegi berri bat behar da etorkizunerako. Aipatu du ere Kuba dela koadrante sozial eta ekologiko berri honetan hobekien kokatzen den herrialdea.\nEkonomia Sozialak Ekonomia Ekologikoaren ikuspegia barneratu beharko luke, sistema ekonomikoa ez baita sistema itzi bat. Hau barneratzeko kontzientzia eta kultura berri bat behar dira. Elkartasunaren zabalpena behar da, transnazionala, intergenerazionala, espezie artekoa. Arizmendiarrietak ere ez zuen hau kaptatu, nahiz eta zntzu batzuk ikusi zituen: Ardura anbientala, garapen ekonomikoa relatibizatuz, kontsumismoari kritika eginez.\nEkonomia Sozialak agenda berria behar du: Identitatea refundatu, mugimendu kooperatibistan Ekonomia Ekologikoa integratu, aliantza berriak Transition mugimenduarekin edo Ekonomia Sozial Solidarioarekin, Heskuntzan Ekonomia Ekologikoa txertatu, Ikerketa garatu aurreko arloetan.\nJosebaren interbentzioaren muina asteburuan Berrian publikatutako erreportai hoetan dago laburtuta «Berriz hazteari ekitea ‘Titanic’-en mus partida bat irabaztea bezala da» \nNire komentarioa: Ekonomia Sozial Eraldatzaileak Ekonomia Ekologikoaren oinarria integratua du bere muinean. Zergatik ez du Josebak Ekonomia Sozial Eraldatzailea Ekonomia Sozial Berri honen muinean kokatzen iada esistitzen bada? Arrasate Ereduaren periferiatik datorrelako agian, txikia edo ikusezina delako ere seguruenik.\nEuropako kooperatibismoa eta EBko politika ekonomikoak:\nGemma Fajardo Garcia Balentziako Unibertsitateko irakasleak eta IUDESCOOP taldeko kideak eskeini digu hurrengo ponentzia. Bereziki arlo juridikotik planteatuyako aurkezpena izan da, horrelakoetan kontu juridikoetan asko ez dakigunentzat astuna suertatu daitekeena. Niri ordea 2 kontutan argigarria eginzait: Kooperatiba Europearraren motibazio eta gaur egungo egoera zein diren jakiteko, eta EB-ko Komisioak Kooperatibismoa nola ikusten duen.\nSozietate Kooperatiba Europearraren estatutua 2003an onartu zen, garai hartan beste hainbat izaera juridikori izaera europearra eman zitzaienez, Kooperatibei ere aukera berdina emanez. Hala ere ordutik forma juridiko honek ez du garapen handirik izan, eta oso kooperatiba gutxi sortu dira, Euskal Herrian ezagutzen dugu bat. Limitante asko izan daitezke, baina kapital sozial minimoak, 30.000€ zailtzen du lan asoziatuko kooperatiba batek forma hau hartzea. Orokorrean kooperatibak eta Ekonomia Soziala EB-ko lege armonizaziotik kanpo geratu dira, baina Kooperatiba Europearra existitzeak ahalbidetu du sententzia judizialez Kooperatibek dituzten onura fiskalak ontzat ematea EB-k.\nBestetik nola ikusten dituen Kooperatibak EB-ko Komisioak. Ez omen da ondo probestu krisiaren aurrean kooperatiben potentziala, eta horregatik Europa 2020 estrategian paper garrantzitsua izan dezake. Baina hemen Komisioak Enpresa Sozialaz hitz egiten du ez Ekonomia Sozialaz bere osotasunean, baina zer da Enpresa Soziala?\n3 bide interesgarri daude juridikoki lantzeko Kooperatibismoaren inguruan EB-n: Kooperatibak Enpresa Sozial bezala onartzea, enpresen transmisioa langileei (krisi edo jubilazio kasuetan), eta politika industrialetan kooperatibak kapitulu berezitu bezala txertatzean.\nNire komentarioa: Enpresa Sozial kontzeptua ari dira bultzatzen EBtik, baina ez dakigu zehazki zer den. Nik uste Kapitala vs Lana dialektika horretan kapitalari, akzionistek kontrolatutako enpresei toki bat egin nahi die sozialki ezberdinak edo etikoak diren enpresen artean. Oso peligrosoa. Konzeptuen gerra egin behar dela erakusten duen beste adibide bat.\nGizarte Eraldaketa eta parte hartzea Mondragonen:\nArratsaldean ere izan dira beste beste bi mahainguru, baina ezin izan dut bertaratu. Gorka Julio lankidea izan da eta apuntetxo batzuk pasa dizkit. Mahainguru formatuan izan da, eta bertan parte hartu dute Saioa Arando (MIK), Aitzol Loyola (LANKI) eta Raul Garcia Ulma Taldeko Lehendakariak.\nMahainguruak bi ardatz izan ditu, Eraldaketa eta Parte Hartzea. Lehen zatian Aitzol Loyolak aipatu du ezin dela ulertu Mondragon eredua ez bada eraldaketa sozialeko proiektu bezala, enpresa eredu berri bat sortzeko beharrean oinarritua eta helburu argiekin: Lan duina, oparotasuna bizitza duina, garapen ekonomikoa. Gainera esfortzu hori ekonomiaren traktotre diren sektoreetara bideratu zen, ezin du izan kooperatibismo txiki bat, eta horregatik ere efizientziak garrantzia handia du. Enpresak sortu, enpresen jabe egin eta beste alternatiba bat eraiki. Garaiko antolaketa ereduak jasotzen ditu proiektuak, planteamendu fordistak. Garapen integral bat, jendartean dauden beharrei erantzuteko proposamen bat egin beharra. Arizmendiarrietaren kezka, langileria aberats bat sortzearen arriskua. Komunitatearen ahalduntzea, herritarren iniziatiba aktibatu, ongizate kolektiboari begira. Inoren zai egon gabe. Eraldaketaren ideia lausotu egin dela aitortu dute.\nKooperatiben kezka bezala kokatzen da Europan eta orohar globalizazioan aurrean zer eta nola egin, lehena azpiratuz.\nAdministrazio publikoak ere betetzen ditu zenbaiten beharrak. Zentzu horretan kooperatibismoak berregokitze bat egin behar du jada lehen beharrezko zerbitzuak zirenak ez dituelako eman beharreik.\nAldaketa kulturalak: indibidualizazioa, autogestionarioaren jaitsiera. Jendartea eraldatzeko tresna bezala kooperatibak ulertzeko era ere galdu da.\nKrisi ekonomikotik ateratzetik haratako, sortuko den jendarte berria nolakoa izango den eta horretan zer esanik dugun ere erabaki behar dute.\nOndoren Raul Garciak ULMAren ikuspegitik, egunerokoan aurretik esandakoak nola aplikatzen dituzten azaldu du.\nBigarren blokean Parte Hartzea izan da eztabaidaren oinarri, parte hartze integralaren ideiatik hasita, baina parte hartzea modu utilitaristan oinarrituta, enpresa ereduaren mesedetan, eta ez langilearen garapenaren mesedetan. Parte Hartzeak dituen erronkez eta hutsuneez hitz egin da, eta hortxe uste dut dagoela Mondragon Ereduaren gaur egungo erronka/arazo handienetako bat, langileen parte hartze integrala benetan integral egiten, dituzten arazo askori aurre egiteko tresna bezala, ez soilik pertsonen kudeaketarako tresna bezala.\nGaldera eta erantzunak izan dira, bereziki ereduaren gaurkotasuneko estrategien inguruan, baina erantzun argirik ez, eta etorkizuna afrontatzeko ikuspegian ere hutsuneak ikusten dira. Orain arteko eredutik edo eredu enpresarialean sakonduz ikuspegi berri bat landu daiteke? Nire dudak ditut.\nArratsaldeko azken mahainguruan politika publikoetatik kooperatibismoaren sustapena nola egiten den azaltzeko saioa egin da, ez gara bertan izan, baina gai honetan zuzenean parte hartzen dugu eta badakigu oso establezitutako tresnekin egiten dela sustapen hau, gaur egungo beharrei erabat erreparatu gabe, eta jendartean eragiteko gaitasunaren inguruko kritikarik gabe. Informazio praktikoaz aratago ez dugu berritasunak entzuteko esperantza handirik izan eta ez gara bertan geratu.\nBigarren eguna, Saratxaga eredua, mahainguruak eta elkarretaratzeak:\nBigarren egunean 2 mahainguru gehiago izan dira, Kooperatibismoan Berrikuntzak eta Interkooperatibismo internazionalak jokatu dezaketen papera aztertzeko. Bertan bi alde nabarmenduko nituzke, mahainguruetan garrantzia izan dutenak, Saratxagaren NER eredua, eta Euskal Herritik kanpo etorritakoek erakutsitako eredu eta ikuspegi ezberdinak.\nEsan beharra dago goizean Kongresura hurbildu direla Ordaindu plataformako pertsona asko, Mondragonek preferenteekin izan duten jokamoldea salatzera, eta konponbidea eskatzera. Kongresuaren kanpoan zarata atera dute elkarretaratzean, eta bertaratutakoei informazioa banatu digute.\nSaratxagari dagokionez, mahainguru eta galdera erantzunen tarteetan presentzia handia izan du, izan ere bere estilo zuzenak jendea txunditzen du, eta lortzen du atentzioa erakartzea, modu positiboan, baina baita negatiboan. Izan ere Saratxagaren diskurtsoak, berrikuntza eta eta ikuspegi falta duten eremu enpresarialetan, izan hauek kooperatibo edo ez soluzio posible bat ematen ditu, baina nire ustetan, foro kooperatibo baterako bere diskurtsoa nahiko huts geratzen da, foro kooperatibo bat, Ekonomia Sozialean sakobtzen dakiena, Saratxagaren diskurtsotik askoz haratago joateko kapaz izan behar baita. Ekonomia Sozial Eraldatzaileaz gero eta gehiago hitz egin, NER ereduak gero eta zentzu gutxiago dauka, kuestio klabeei uko egiten dielako, enpresaren jabetza ereduari, eta enpresan eta jendartean existitzen diren botere erreal erlazioei. Bestalde onartu behar dut, Saratxagak duen pontifikatzeko estiloak aspertzen nauela, eta askotan oso faltoia eta paternalista iruditzen zait, ez da mahainguru baterako hizlari ona, eztabaidara aportatu baino bere liburuaz hitz egiten baitu.\nParte positiboa, interkooperatibismo internazionalarena izan da, Txile, Uruguai, Frantzia eta Iparraldeko Ekonomia Sozialaz hitz egin da, eta ondorio argi bat atera da, Internazional Kooperatibista berri bat behar dugu, helburu argi eta agenda propioarekin. Hori nik ateratzen dudan konklusioa noski, hemendik ere parte hartu beharko dugu.\nHorrela bukatu da Kongresua, etorkizunari eta saretzeari begira baina ideia eta agenda propio argirik gabe. Bestalde kritika nagusi bat egitekotan, Ekonomia Sozial Eraldatzailea edo Solidarioa erabat ikusezinak izan direla, eta adibide praktikoen falta, Mondragon eredutik kanpo. Ikuspegia oso akademiko/instituzionala izan delako? Ez dakit. Horri buruz ere jardun dugu, eta hala ere oso positiboa da horrelako kongresu bat egin izana. Hurrengoetan ere lagundu eta parte hartzeko prest.


Airearen kalitatea neurtu du udalak, eta hilaren 16an aurkeztuko ditu emaitzak - Noticias - Usurbil\nAirearen kalitatea neurtu du udalak, eta hilaren 16an aurkeztuko ditu emaitzak\nAirearen kalitatearen inguruko kezka handia da Usurbilen, bereziki, noizean behin sortzen diren kirats episodioen inguruan. Kezka bere egin, eta ikerketa egiteko eskatu zion udalak UPC Kataluniako Unibertsitate Politeknikoari.\nAirearen kalitatearen inguruko kezka handia dago Usurbilen, bereziki, noizean behin sortzen diren kirats episodioen inguruan. Eusko Jaurlaritzak herrian dituen makinek neurtutako datuen arabera, Usurbilgo aire kalitatea ona da: orokorrean, ohiko parametroen barruan sartzen dira emaitzak. Dena den, kezka hori bere egin, eta Usurbilgo airea neurtzeko eskatu dio udalak UPC Kataluniako Unibertsitate Politeknikoari.\nAurtengo maiatz-ekainean egin dituzte neurketak, eta horren emaitzak aurkeztuko dituzte hilaren 16an Potxoenean, 19:00etan. 24 orduko neurketak egin ditu jarduera jakin batzuen inguruan, eta emaitza horien inguruko xehetasunak azalduko dituzte jendaurrean: UPCko eta udaleko ordezkariek parte hartuko dute aurkezpenean.


Viña-Valparaisoko Eusko Etxearen liburutegia zabaltzeko festa joan den urtarrilaren 26an\n2018 urte osorako bere programa bidali digu Valparaisoko Euskal Etxeak, Txilen, eta bertan datorren astean nabarmentzen da Gernikako Bonbardaketaren urteurreneko egun berean Valparaisoko Udaletxean zabalduko duten "Gernikako Bonbardaketa" erakusketa eta pantailaratuko duten "Markak" dokumentala, Euskadiren Ordezkaritza eta Valparaisoko Alkatetza bera lankide antolatua. Euskal Etxeak urtean zehar eratu dituen bestelako proposamen dira Iñaki Deuna, Diasporaren Eguna edo Euskal Astea-Euskararen Eguna baita ere euskara, zinema, musa, dantza, gastronomia...\nValparaíso, Txile. Erakusketan partaide diren hiru erakunde horien buruek --alegia Jorge Sharp Fajardo Valparaisoko alkateak, Rafael Kutz Garaizabal Euskadiren Txile, Peru eta Kolonbiako ordezkariak eta Eñaut Gereñu Mujika Valparaiso Eusko Etxeko lehendakariak-- datorren astean, apirilaren 26an, osteguna, Valparaisoko Udaletxean egingo den irekiera ekitaldira bertaratzeko gonbitea luzatzen dute, arratsaldeko zazpi t'erdietan.\nEkitaldian, "Gernikako Bonbardaketa" erakusketa zabaltzearekin batera, "Markak" dokumentala pantailaratuko da. Bertaratzeko asmoa dutenek, emailez chile@euskadi.eus helbidera baieztatu edo 2-22064048 zenbakira deituta konfirma dezakete.\nValparaisoko Euskal Etxeak martxoaren 28an hasi zuen urteko elkarretaratze publikoen egutegia, Aberri Eguna ospatuz. Horrekin batera, eta Gernikako bonbardaketaen urteurrena gogoratzeko apirilaren 26aren inguruan antolatutako aipatu ekitaldiekin batera, Iñaki Deuna izango dute uztailean urteko topaketa esangursatsuenetako bat, elkarteak bere hasieratik ospatzen duena; eta elkarretaratze/ospakizunen atal honetan Diasporaren Eguna, lehenengo aldiz aurten egingo dena, irailaren 8an; eta abenduan, Euskararen Egunaren karietara, abenduaren 6tik 9ra egingo duten Euskal Astea aipa daitezke.\nHoriekin batera, Eusko Etxeak euskara eskolak, astearte eta ostegunetan; mus eskolak, ostegunetan; liburutegi zerbitzua, ostiral, larunbat eta astelehenetan; Emakunde bilkurak, ostiraletan; Txokoko afariak, hilabetero ostegunetan, eta beste ekimen batzuk gehiago iragartzen ditu urtean zehar, tartean dantza eskolak eta zinema saioak.


Leitza garraio publiko duinaren defentsan - Leitzako udala\nLeitzako Udaleko ordezkariak Parlamentura joango dira ekainaren 29an, GARRAIO PUBLIKO DUINA aldarrikatzera.\nLeitza eta Leitzaldeko autobus zerbitzu eskasa eta urria hobetu asmoz, egoera salatu eta hainbat ekimen jarri ditu martxan Leitzako Udalak. Hala, LHL erronka inklusiboko taldea zein herritarren laguntzarekin lantaldea osatuta, Nafarroako Gobernuaren eskumena den garraio publikoko zerbitzuak egun eskaintzen duen aukera urria eta eskasa agintariei ikusarazi eta, duela hiru urte aurkeztu zuten zerbitzu berriaren esleipena behingoz egin dezaten eskatzeko.\nHasteko, Nafarroako Gobernuko Lurralde Kohesiorako Departamentuari arazoaren sakontasuna ikusarazteko helburuarekin sinadura bilketa abiatu zen ekainaren 11n eta astebetean 1.200etik gora sinadura bildu dira herriaren eta eskualde osoaren beharraren larritasuna argi utziz. Sinatzeko aukera ekainaren 28ra arte luzatuko da eta kopuru hori haziko dela aurreikusi daiteke.\nBestalde, herritarrak Leitzako Herri Aretoaren atariko autobus geltokira deituak izan ziren ekainaren 18an, bertan aldarri gisara argazki jendetsua ateratzeko eta irudian ikus daitekeenez, leitzarrek ez zuten hutsik egin. Landa eremuko herritarrek haien eskubideen aldarrikapenaren eta oinarrizko zerbitzuen duintasunaren alde eginen duten protestaren hurrengo pausua, berriz, Nafarroako Parlamentuan izanen da ekainaren 29an, arratsaldeko 15:15ean. Egun horretan, herritarrak Iruñea hiriburura mugituko dira (ordu horretan joateko zerbitzurik ez dagoenez, alokatu behar izan den autobusean) Parlamentuaren barrualdean udal ordezkariek lan-saioa gauzatu eta bizi duten arazoa aurkeztu eta herritarrek kanpoaldean kontzentrazio bat egiteko.


Diputación Foral de Gipuzkoa k ekarria\nMeta matchfunding-aren deialdia! Kultura Departamentuak babesa ematen die Gipuzkoako agenteek bultzatutako kultura proposamen berritzaile eta interesgarriei eta herritarrekiko lotura eta haien inplikazioa bilatzen dutenei.\nDeialdiaren xedea da gizarte zibil antolatuak sustatutako kultura jarduerak laguntzea, Kultura, Turismo, Gazteria eta Kirol Departamentuko jardun lerroen barruan aurreikusitakoak. Parte hartzeko epea ekainaren 7an bukatuko da. Kontsulta itzazu arreta handiz beherago ageri diren oinarri arautzaileak xehetasun guztietarako.\n1. TESTUINGURUA ETA GAIAK\n3. PROIEKTU MOTAK:\n4. EPEAK ETA EGUTEGIAK\n5. Meta! PROIEKTUEN CROWDFUNDING KANPAINAK EZAGUTZERA EMATEA\n6. Meta! MATCHFUNDINGAREN FUNTZIONAMENDUA\n7. CROWDFUNDINGAREN ETA GOTEO FUNDAZIOAREN INGURUKO INFORMAZIO GARRANTZITSUA\n8. ORDAINKETA MODUA\n9. XEDAPEN OROKORRAK\n10. INFORMAZIO GEHIAGO ETA HARREMANA\n1. TESTUINGURUA ETA GAIAK:\nMETA! talde-finantzazioa egiteko tresna berria da, pertsona askoren arteko lankidetzan oinarritua; ekimen jakin baten garapenari laguntzeko diru-kopuru bat biltzeko, internetek eskaintzen dituen aukerak erabiltzen dituzte. Eta talde-finantzazioari (crowdfunding) erakunde laguntza erantsi behar zaio, Gipuzkoako Foru Aldundiaren ko-finantzazioa hain zuzen, matchfunding aren bidez.\nMETA! egitasmoa goteo.org plataformarenren bidez garatzen da. Goteo gizarte-sare bat da, talde-finantzazioa (diru-ekarpenak) eta lankidetza banatua (zerbitzuak, azpiegiturak, mikroatazak eta beste baliabide batzuk) burutzen dituena, eta, haren bidez, herritarren konpromisoari esker, gizarte, kultura, zientzia, hezkuntza, teknologia edo ekologiaren esparruetako helburuak lortu asmo dutenproiektu sortzaile eta berritzaileen garapen autonomoa sustatzen da.\nPlataforma hori irabazi asmorik gabeko Goteo Fundazioak kudeatzen du, eta honako printzipio hauek ditu oinarri: irekia, neutrala, gardena eta independentea izatea Goteo.org crowdfunding plataformaren garapenean eta mantentzean. Gainera, zerga onurak eskaintzen dizkie emaile eta bultzatzaileei.\nMETA! egitasmoan, crowdfunding formulari Gipuzkoako Foru Aldundiaren inplikazioa erantsi behar zaio; matchfunding bidez, deialdi honetan parte hartu eta hura sustatzen baitu hiritarren ekarpenak osatze aldera, eta, horrela, ondorio biderkatzailea eragiten du egindako ekarpenekin.\nProiektu bakoitzaren crowdfunding kanpainak hasten direnean, Foru Aldundiaren ko-finantzazioak proiektuak laguntzen dituzten hiritarren ekarpenak babesten ditu, modu progresiboan. Eta horrela, hiritarrek ipintzen duten euro bakoitza biderkatu egiten da Foru Aldundiak ipinitakoari esker. Horri deitzen diogu matchfundinga. Modu horretan, proiektuek bere komunitatean jasotako ekarpenez gain, Gipuzkoako Foru Aldunditik 4.700 euro arte jaso ditzakete, Goteo Fundazioaren bidez.\nForu Aldundiak Goteo Fundazioarekin batera sustatutako META! egitasmoaren laugarren deialdia da hau. Deialdi horren bidez, herritarren parte-hartzearekin, Gipuzkoan finkatutako eragileek garatzen dituzten ekimen berritzaileen sorrera bultzatu nahi da kulturaren esparruan.\nAgiri honen bidez Gipuzkoako kultura-proiektuen (META!) crowdfundinga bultzatzeko kanpainaren oinarriak zehazten dira, eta komenigarria da arretaz irakurtzea. META! deialdira proiektuak aurkezten direnean oinarri horiek onartzen direla ulertuko da.\nCrowdfunding a bultzatzeko deialdi honetan, Gipuzkoako gizarte zibileko eragileek -partikularrek nahiz entitate juridikoek (elkarte, kooperatiba, entitate sozial, etab.)– garatuko duten kultura-izaerako edozein proiektu aurkez daiteke.\nDeialdi honetatik kanpo geratuko dira enpresak, udalak eta bestelako administrazio-erakundeak, eta, halaber, Gipuzkoako Foru Aldundia partaide duten erakunde eta organismoak.\nEzingo dira aurkeztu, ezta ere, aurreko META! deialdietan hautatuak izan diren proiektuak.\nCrowdfundinga bultzatzeko kanpaina honetan parte hartzeak berekin dakar proiektua Gipuzkoako Foru Aldundiaren Kultura, Turismo, Gazteria eta Kirol Departamentuak antolatzen dituen bestelako laguntzak eta diru laguntzak eskuratzeko deialdietara ezin aurkeztea.\nCrowdfundinga bultzatzeko kanpaina honen barruan sartuko dira gipuzkoar eragileek garatutako kultura-proiektuak.\nBereziki baloratuko dira ekimen berritzaileak, gipuzkoar eragileen sustatze-ahalmenari eragiteko eduki nabarmena dutenak.\nEra berean, parte hartu ahal izango dute gipuzkoar eragileek nazioarteko lankidetzaren esparruan garatutako kultura-izaerako ekimenek\nKulturaren alorreko edozein ekimen, ekitaldi, programa, ekoizpen kultural, zerbitzu, teknologiaren garapen… aurkeztu ahal izango da crowdfundinga bultzatzeko kanpaina honetan.\nCrowdfundinga bultzatzeko kanpaina Gipuzkoako gizarteari zuzenduta dagoenez, formatuaren bidez bilatu beharko da proiektua lurraldeko kultura- eta sorkuntza-beharrekin batzeko erarik onena, eta baita nazioarteko lankidetzako ekintzetan kulturaren esparruan esku hartzea ere.\n4.1. Proposamenak jasotzeko fasea:\n2019ko apirilaren 25etik (00:00etan) ekainaren 7ra arte (15:00etan), biak barne, irekita egongo da proposamenak prestatu, horien inguruko aholkularitza eman eta bidaltzeko epea, geroago Meta! egitasmoaren barruan baloratzeko.\nProposamenak aurkezteko, erabiltzaile bat sortu beharko da eta deialdi honetarako web orrialdean https://www.goteo.org/call/meta-gipuzkoa-2019 dagoen proiektuak jasotzeko inprimakia bete, Goteo.org orrian erabiltzailearen profil bat erregistratu eta gero.\nKomenigarria da inprimakia azken unean ez betetzea eta, aitzitik, proiektuaren edizio eta argitalpenean lanean aritzea pixkanaka, egin beharreko urratsak eginez eta eskuragarri dagoen tutoretza erabiliz (bideoaren lotura).\nParte hartzaileek gehienez ere 2 proiektu aurkeztuko dituzte eta 1 bakarrik hautatuko da kanpainan sartzeko.\nInprimakian dauden eremu guztiak bete beharko dira (izenburua, azpititulua, gutxieneko eta gehieneko aurrekontua, deskribapen laburra, oinarrizko ezaugarriak eta crowdfundinga bultzatzeko kanpainaren helburuak, nori dagoen zuzenduta, aurretiazko esperientzia eta lantaldea, eskaintzen diren banakako sariak eta taldeko itzulketak, konpromiso soziala, eskatutako lankidetzak, lan-egutegia, etab.).\nKomenigarria da kontuan izatea bideo labur bat eta argazki hautatu batzuk prestatu behar direla proiektua ilustratzeko. Proiektua aukeratua izanez gero, bideo hau eta dokumentazio grafikoa aldatu ahal izango dira.\nInprimakia bete ondoren, kasu guztietan, EZINBESTEKOA DA AZTERTZERA BIDALTZEA EZARRITAKO EPEETAN, proiektu bakoitza behar bezala baloratu ahal izateko, META! egitasmoaren izaera orokorrarekin duen kidetasunaren arabera eta deialdi honetako oinarrietan zehaztutako balorazio irizpideen arabera.\nInprimakia AZTERTZERA BIDALTZEN EZ BADA, baliogabetzat hartuko da, eta ez da hautaketaren barruan sartuko deialdian.\nProiektuak aurkezteko epea ekainaren 7an bukatuko da, 15:00etan, eta hortik aurrera ez da onartuko proposamen berririk.\n4.2. Hedakuntza- eta prestakuntza-ekintzak\nProiektu bat aurkeztu nahi dutenei ahalik eta informazio gehiena emateko hainbat hedakuntzaeta prestakuntza-ekintza antolatuko dira eta komenigarria da parte hartzea:\n2019ko maiatzaren 15a: Crowdfundingari buruzko prestakuntza lantegia, herritar guztientzat irekia.\n2019ko uztailaren 11a: META! egitasmorako hautatuak izan diren proiektuen komunikazioan prestatzeko lantegi praktikoa eta derrigorrez joan beharrekoa.\nEkintza horiei buruzko informazio xehatua nahiz izen emateko eta parte hartzeko moduak web hauetan egongo dira eskuragarri: https://www.goteo.org/blog/10166\nCrowdfunding tailerrera joatea oso gomendagarria da deialdian parte hartzeko interesa duten pertsona guztientzat, deialdiaren ezaugarriak ezagutzeko eta crowdfunding kanpainak zer diren eta nola funtzionatzen duten jakiteko, nahiz GOTEO Fundazioko kideekin elkartu eta elkar ezagutzeko.\nNolanahi ere, uztailaren 11ko komunikazioko berariazko lantegira joatea nahitaezkoa da hautatutako 15 proiektuen arduradunentzat, lantegi horren xedea baita proiektuen sustatzaileak prestatu eta aholkatzea aurrez aurre, modu pertsonalizatuan, gutxieneko finantzaketa lortzeko aukerak indartzeko eta, hortaz, kanpainaren arrakasta handitzeko\n4.3 Proiektuen balorazioa eta hautaketa\nBehin proposamenak jasotzeko epea amaitzen denean, proiektuak ebaluatuko dira ondorengo irizpide eta prozeduren arabera.\nAukeraketa egiteko, kontuan hartuko da proposamenaren bideragarritasun orokorra eta proiektuak nola egokitzen diren crowdfundingak finantzatzeko bitarteko bezala eskaintzen dituen aukeretara, balorazio-irizpide hauen arabera:\nZehazteko fasean egotea eta, aurrekontu koherenteaz gain, ekimena modu eraginkorrean garatzeko plan bat izatea. (2 PUNTU)\nEsperientzia eta gaitasun frogagarriak dituzten eragileek sustatuta egotea edo eragile horiek bertan parte hartzea, modu eraginkorrago eta erakargarriagoan hedatzeko, eta, komunikazio-plan bat garatu eta ezartzeko gaitasuna izatea. Hori frogatzeko, komunikazio digitalaren hasierako deskribapen labur bat ipini beharko da Goteon, crowdfunding a bultzatzeko kanpainari begira, proiektuak inskribatzeko inprimakiak duen “Hedapena” atalean. (3 PUNTU)\nProiektua zer kolektibo eta interes-talderi zuzenduta egongo den ondo identifikatuta egotea. (PUNTU 1)\nInteres-taldeentzat erakargarriak diren banakako sariak proposatzea; sariak jasangarriak izango dira, eta balio ekonomiko desberdineko tarteetara iritsiko dira. Baloratuko da sari horiek emaitzak erabili eta erreplikatzeko aukera ematea, erabilera komuneko baliabideak eskura jarriz, kodea irekiz eta lizentzia libreak erabiliz. (2 PUNTU)\nProposamenaren kalitatea eta originaltasun- nahiz berrikuntza-maila, egungo ezagutzaren, produktuen eta zerbitzuen eskaintzari dagokionean nahiz komunitatearentzat desiragarriak diren eta ingurunea eraldatzeko eragin positiboak sortzen dituzten balioak sustatzeari dagokionez. (3 PUNTU)\nPartaidetza-kudeaketa gardena, lankidetza-jardunbideak edota eragileen arteko lankidetza sustatzea. (PUNTU 1)\nProiektua Gipuzkoan garatu eta burutzea, eta proiektuaren bidez Gipuzkoako kulturaren esparrua aberastu eta bertan elkarri lotzea, eta, halaber, Gipuzkoako ekosistema kulturalean sar daitezkeen kalitatezko eta sormenezko proiektu eta ekimenak dakartzaten eragile berrien agerpena sustatzea. (3 PUNTU)\nEBALUAZIO BATZORDEA ETA HAUTATUEI JAKINARAZTEA\nIrizpide horiek jarraituz, proiektuak ebaluatu eta hautatuko ditu epaimahai batek. Epaimahai hori berariaz eratuko da ondorio honetarako eta Gipuzkoako Foru Aldundiko eta Goteo Fundazioko kideek osatuko dute. Talde ebaluatzaileak proiektuei buruzko informazio gehiago eskatu ahal izango du eta, halaber, beharrezkotzat jotzen badu, aholkularien laguntza eskatu ahal izango du, behar bezala baloratzeko berariazko ezagutza beharrezkoa duten gai jakin batzuetarako.\nOrohar gehienez 15 proiektu aukeratuko dira.\nDeialdi honetako Ebaluazio Batzordeak beretzat gordeko du aukeratutako 15 proiektuen arteko plaza bat garapenerako lankidetza sustatzen duen proiektu bati emateko ahalmena, lortutako puntuazioa kontuan hartu gabe.\nGoteo fundazioak beretzat gordeko du proiektuak ez argitaratzeko eskubidea, bai plataforman argitaratzeko oinarri hauetan, https://goteo.org/faq/project eskuragarri daudenak, zehaztutako oinarrizko irizpideak betetzen ez dituztelako, bai eta eskaini zaien aholkularitza jarraitu edo hartan aktiboki parte hartu ez dutelako ere.\nHautatutako proiektuen sustatzaileei indibidualki egingo zaie jakinarazpena.\nAukeratutako proiektuek formalki baieztatuko dute euren onarpena; horretarako, emango zaien ereduaren araberako erantzukizunpeko adierazpen bat sinatu eta atxikiko dute, oinarriak onartuz eta kanpainen dinamizazioan eta GOTEOko aholkularitza taldeak beharrezko ikusten dituen beste jarduera guztietan aktiboki parte hartzeko konpromisoa hartuz.\nAukeratutako proiektuen zerrenda osoa META!ren webgunean eta goteo.org web orrian argitaratuko da, 2019ko ekainaren 26a baino lehen.\n4.4. Aholkularitza hautatutako proiektuei\n2019ko ekainaren 25etik irailaren 18ra arte, hautatutako proiektuen sustatzaileek online aholkularitza espezializatua eta banakakoa jasoko dute, crowdfunding kanpainako proiektuak egokitzen eta optimizatzen amaitzearren eta maximizatzea (konpromiso soziala eta sariak, aurrekontu minimo eta hobeezina, bideo eta irudiak...) proiektu bakoitzaren helburuak.\nHautatutako proiektuek aurrez aurreko prestakuntza espezializatua jasoko dute 2019ko uztailaren 11n, eta komunikazio plan bat behar bezala antolatzeko lan egingo da. Proiektuek aholkularitza jasoko dute euren egitasmoak crowdfunding kanpainara egokitu eta optimizatzeko, proiektuen helburuak betetzeko aukerak maximizatzearren.\n2019ko uztailaren 11ko lantegira joatea nahitaezkoa da hautatutako 15 proiektuen arduradunentzat (proiektu bakoitzeko gehienez 2 pertsona)\n2019ko irailaren 19an, aldi berean ezagutzera emango dira hautatutako proiektuen crowdfundinga bultzatzeko kanpainak ; kanpaina horien bidez, proiektuen sustatzaileek, herritarrek, Gipuzkoako Foru Aldundiak, Goteok eta beste kolaboratzaile-eragile batzuek ahaleginak batuko dituzte aurretiaz finkatutako finantzaketa-helburuak erdiesteko.\nProiektu bakoitzak elementu hauek izango ditu: aurkezteko berezko espazioa, albisteak eman etaeguneratzeak egiteko bloga, 2.0 komunikazio-tresnak, ordainketa-pasabidea, etab. Kanpainaren lehen txanda irailaren 19tik urriaren 28ra (23:59etan) bitartekoa izango da, eta bigarren txanda, berriz, urriaren 29tik azaroaren 17ra (23:59etan) bitarte. Badaude, hortaz, lehen finantzaketa txanda bat, 40 egunekoa, eta bigarren txanda bat, 20 egunekoa, zeinak lotzen baitzaizkio proiektuaren gutxieneko eta gehieneko aurrekontuari (horren inguruko informazio gehiagorako jo oinarri arautzaile hauen 7. atalera).\nCrowdfundinga bultzatzeko kanpaina amaitu eta hurrengo 12 hilabeteetan, Goteok eta Gipuzkoako Foru Aldundiak proiektu arrakastatsuen eta haien helburu eta konpromisoen jarraipena egingo dute, parte hartzen duten eragileek eta kolaboratzaileek kasu bakoitzean ezarritako epeei jarraituz.\nBaita ere, proiektuaren helburuak bete ondoren, gonbidapena luzatzen zaie proiektu-sustatzaileei aurrera eramandako jardueratik eratorritako materialak Goteon ipini ditzaten, komunitatearekin partekatzeko eta jakintza berriak sortzeko: adibidez, artxiboak, dokumentazioa, web orriak, iturburu-kodeak, etab. Kanpaina kudeatu> Material partekatuak ataletik egingo da hori.\nMETA! egitasmoak 70.000 euro arteko matchfunding poltsa bat du, herritarrek Goteo plataformaren bidez proiektuei ematen dizkieten banakako ekarpenak osatzeko Gipuzkoako Foru Aldundiak ipiniak.\nMETA! egitasmoaren matchfunding a kanpaina amaitzean esleituko zaie proiektuei, betiere lehen\ntxanda arrakastatsua izan bada, match euro 1 crowdfunding bidez lortzen den euro bakoitzeko, gehienez ere proiektu bakoitzeko matchfunding eko 4.700 euro, oinarri hauetan jasotako baldintzen barruan.\nMatchfunding eko 70.000 euroak aukeratutako proiektuen artean banatzeko baldintzak eta beste\nalderdi batzuk (mugak, kontratuak eta ordainketak) ondoren zehazten dira:\nGipuzkoako Foru Aldundiak jartzen duen META! egitasmoaren matchfunding osoa 70.000 eurokoa da gehienez.\nGoteok egindako crowdfunding kanpaina guztietan, proiektuarentzat ipinitako crowdfunding a eta matchfunding a ordaindu ahal izateko proiektua bere gutxieneko finantzaketara iritsi behar da kanpainaren lehenengo 40 egunetan.\nFondoa 15 proiekturen artean banatuko da, behin kanpainak amaituta, hiritarrek ipinitako euro 1 = Foru Aldundiak ipinitako euro 1 izanik\nProiektu bakoitzerako matchfunding zenbatekoa 4.700 eurokoa izango da eta hiritarren artean egindako diru bilketari gehitzen zaio.\nSustatzaileek eta herritarrek crowdfundingean gehiago inplikatzeko aukerako pizgarriak ezartzen dira, kanpainetan aktibatuko direnak, 3 unetan non euro 1=euro 1eko proportzioa aldatuko den eta Foru Aldundiaren ekarpena handitzen joango den.\nKanpainan dauden proiektu guztiek gutxieneko aurrekontua lortzen duten hurrengo egunetik aurrera, 48 orduko epealdi bat jarriko da martxan eta hiritarren ekarpenak hirukoiztu egingo dira.\n40 eguneko lehen txandako une batean, eta 20 eguneko bigarren txandako beste une batean, Goteoko aholkulariek hala aukeratuta, sustatzaile guztiei jakinaraziko zaie 24 orduko tartean hiritarren ekarpenak biderkatu egingo direla, kanpainen aktibazioa sustatzeko eta helburuak lortzeko.\nProzesu horien bidez ekarpenak hirukoiztu egingo dira; hau da, erabiltzaile batek 100 euro ipintzen baditu, Foru Aldundiak 200 euro jarriko ditu; proiekturako 300 euro izango direlarik.\nLehenengo 40 egunak igaro eta gero proiektu batek edo batzuek gutxieneko finantzaketa-helburura iristea lortzen ez badute, proiektu horiek bildutako kopuruak ez dira eraginkor egingo eta ekarpenei lotutako matchfunding a erabilgarri geratuko da beste proiektu batzuetarako; proiektu horiek dirua biltzen jarraitu ahal izango dute hurrengo 20 egunetan, betiere lehenengo errondan finantzatzeko gutxieneko aurrekontua gainditu badute, eta kasu horretan bakarrik, Foru Aldundiak proiektuko ipinitako 4.700 euroko matchfunding muga gainditu ahal izango dute.\nMatchfunding a bikoizteko ekarpena behin bakarrik egingo da pertsona edo erakunde eta proiektu bakoitzeko (hau da, Goteoko erabiltzailearen profil bakoitzetik). Horrek esan nahi du nahiz eta profil beretik nahi adina ekarpen egin ahal izango zaion proiektu bati, matchfunding a erabiltzaile edota erakundeak egiten duen lehenengo ekarpenean soilikgehituko dela, eta gehienez ere 100 euro arte.\nMatchfunding aren ordainketa eta hiritarren dohaintzak batera egingo dira, proiektuaren sustatzaileek eta Goteo Fundazioaren arteko kontratua sinatu ondoren.\nGoteo Fundazioa eta goteo.org\nGipuzkoako Foru Aldundiak Goteo Fundazioarekin batera META! egitasmoa garatzeko aukeratu duen bidea crowdfunding a da, talde-finantzaketa egiteko tresna bat. Crowdfundingaren oinarria ez da eskatzea, aitzitik, proiektu baten inguruan dauden interes-taldeak parte hartzera bultzatzea eta horiei eragitea da; hala bada, finantzazioa lortzeko modu batetik harantz, harremanetan jartzeko eta lankidetzan aritzeko modu berria proposatzen du.\nMETA! egitasmoa Goteo.org-en bidez garatzen da. Goteo talde-finantzaketa (diru-ekarpenak) eta lankidetza banatua (zerbitzuak, azpiegiturak, mikroatazak eta beste baliabide batzuk) burutzeko\ngizarte-sarea da, eta haren bidez, herritarren konpromisoari esker, proiektu sortzaile eta berritzaileen garapen autonomoa sustatzen da, gizarte esparruetako helburuak lortzearren.\nGoteo Fundazioa irabazi asmorik gabeko entitate bat da eta Goteo.org crowdfunding plataformaren garapena eta mantenimendua lortzeko sortu zen, modu ireki, garden eta independentean. Fundazioak, baita ere, esperimentazio laborategi bat sustatzen du, gizarte, kultura eta ekonomia alor desberdinetan ondare komuna, kode irekia eta ezagutza askea aplikatzen joateko eta mikromezenasei onura fiskalak ziurtatzen dizkie, irabazi asmorik gabeko eta onura publikoko entitatea baita.\nHala bada, Goteo crowdfundinga erakartzeko plataforma bat da, pertsonek eta erakundeek gizartearen aldetik errentagarriak, jasangarriak eta denboran iraunkorrak diren proiektuak arrakastaz burutzea ahalbidetzen du. Gizartearen etengabeko hobekuntza lortzeko aukera berriak sortzen dituzten ekimenak, garatzen diren lekuetan aldaketa positiboak bultzatzera bideratuak, horiek sortzen edota hartzen dituen komunitatea indartzen laguntzen dutenak (gizarte-onura), eta ezinbestez ondare eta baliabide komunak aberasten laguntzen duen DNA irekia dutenak, era horretan ahalik eta pertsona- eta talde-kopuru handienak transferitu eta berrerabiltzeko aukera ziurtatuz (eta, ondorioz, guztien ongia sustatuz).\nCrowdfundingak oro har, eta Goteok bereziki, hainbat berezitasun dituzte, META! egitasmora aurkeztutako proiektuak modu eraginkorrean doitu ahal izateko kontuan hartu behar direnak. Jarraian, alderdi horietako batzuk labur azalduko ditugu.\nGutxieneko aurrekontua eta aurrekontu hoberena\nMETA! egitasmoan proiektuen kofinantzaketa kanpaina bi txandatan banatzen da, lehenengoa 40 egunekoa da eta bigarrena, 20 egunekoa. Proiektuaren aurrekontua finkatzeko orduan, banatu egin behar da, gutxieneko aurrekontua eta aurrekontu hoberena zehaztuz.\nGutxieneko aurrekontuak zerikusia du proiektua martxan jartzeko behar den kapitalarekin, hasierako lanak, kritikak eta ezinbestekoak aurrera eramateko.\nAurrekontu hoberenak zerikusia du proiektua ekoizteko lan gehigarriekin, sofistikazioa edo hobekuntza lortzeko (ekoizpena handitu, beste hizkuntzetara itzulpenak egin, beste euskarrietan eskaini, etab.).\nHori da guk eskaintzen dugun beste desberdintasunetako bat, Goteo diseinatzeko ikertu ditugun beste plataforma eta crowdfunding dinamika askorekin alderatuta. Gure ustez gero eta urrunago joan beharra dago proiektuen mikromezenas eta sustatzaileen arteko harremanetan, zeren konfiantzan eta emaitza gardenetan oinarritutako sistema batekin joan gaitezke finantzaketa txanda gehiago ezartzera, sorkuntzan aurrerapen esanguratsuak lortu ondoren.\nKonpromiso soziala: Askea eta irekia dena sustatzea\nGoteotik, META! kanpaina antolatu duen plataformatik, kulturaren esparruko herritar-prozesuak hobetzearekin zerikusia duten ekimenak sustatzen dira, emaitzen gardentasunaren, transferentziaren eta berrerabilpenaren garrantzia nabarmentzen dira, eta era horretan, ondare komunen, ezagutza askearen eta kode irekiaren garapena bultzatzen da. Hau da, proiektuek komunitatearekiko konpromisoa eta eragin soziala eduki behar dute; lurraldearekiko, auzoarekiko, eta gizartearekiko lotura izan behar dute, eta haien inplikazioa lortu behar dute; kulturaren eskuragarritasuna sustatu behar dute, horretarako lizentzia libreak erabiliz (Creative Commons edo GPL, GPL General Public License), ezagutza partekatuz eta iturburu-kodeak nahiz jarduerarekin zerikusia duten produktu, baliabide eta edukiak eskuratzeko aukera zabalduz, horiek kopiatu, berrerabili eta berriz nahastui ahal izateko.\nProiektuen sustatzaileak lizentzia libre edo irekien bidez partekatutako materialen egileak izan behar dira. Egokiena den lizentzia aukeratzea (irekiagoa edo ez hain irekia) egilearen erabakia da, eta hirugarrenek (beste pertsona edo erakunde batzuek) erabiltzeari jarritako muga definituko da horrela.\nLizentzia irekiak dituzten proiektuak bereziki baloratuko badira ere, edozein motatako lizentzia duten proiektuak aurkez daitezke. Alde guztiek hartzen dute bere gain proiektu bakoitzaren lizentziaren terminoak bere osotasunean errespetatzeko konpromisoa.\nKonpromiso sozialaren osagarri moduan, proiektuek banakako sariak eskaini behar dituzte, proiektu bakoitza zuzenean finantzatzen duten pertsonei zuzenduta. Sari horiek emandako kopuruaren araberakoak izango dira, eta askotarikoak izan daitezke: eskertzeko hainbat modu eta proiektuari lotutako ikusgaitasuna, zerikusia duten eta osagarriak diren produktuak eskaintzea –zenbait sofistikazio-mailatakoak, emandako kopuruaren arabera–, edota merchandisinga, bisita teknikoak, hasierako aurkezpenetarako gonbidapenak, lantegiak, etab. Goteok crowdfundinga bultzatzeko kanpainetan alderdi horren edo berariazko beste baten gaineko aholkularitza eskainiko du.\nGoteo fundazioan, ekarpen ekonomikoak egiteaz gain, beste modu batzuetan ere lagundu daiteke: mikroatazak, (itzultzaileak, tester direlakoak, preskriptoreak) eta materialen maileguak (garraioa, ekipamenduak) edo azpiegiturak lagatzea (espazioak, instalazioak), besteak beste. Horregatik, proiektuetan argi eta garbi zehaztu behar da zer arlotan behar den lankidetza.\nCrowdfundingerako aurkeztuko den proiektua hobeto prestatzeko, material hauek kontsultatzea gomendatzen dugu:\nZer da Matchfundinga?\nMatchfunding deialdietako adibideak:\nMETA! 2018 deialdiari buruz\nMETA! Gipuzkoa 2017\nArrakastaz finantzatzen diren proiektuek, ordainketa jaso aurretik, Goteo Fundazioarekin kontratu bat sinatu beharko dute, eta hor azalduko dira alderdi sinatzaile guztiek bere gain hartzen dituzten baldintza eta konpromisoak.\nGoteo Fundazioak pribatuen aldetik bildutako diru kopuruaren % 4ko komisioa kobratuko die arrakastaz finantzatutako proiektuei, plataformako zerbitzuak, euskarri teknikoa, ordainketa-kobratze kudeaketa, eta abarren zerbitzuak erabiltzeagatik.\nHorri gehitu behar zaizkio transakzio ekonomikoen ondoriozko komisioak (bildutakoaren % 2 inguru, ekarpen gehienak nola egiten diren kontuan hartuta, Paypalen bidez edo bestelako ordainketa-pasabideen bidez).\nProiektua gutxieneko aurrekontura iristen ez bada, ez da komisiorik kobratuko, eta kanpainaren garapenak ez du kosturik izango sustatzaileentzat.\nLortutako ekarpen pribatu guztien batura –Goteori eman beharreko % 4a eta hiritarren crowdfundingetik eratorritako banku-gastuak kendu ondoren– proiektu bakoitzak kanpaina hasi aurretik eman duen bankuko kontuan ordainduko da.\nMatchfunding zatia (proiektu bakoitzeko gehienez 4.700 euro) proiektuei zuzenean eskualdatuko zaie, kanpaina amaitzen denean.\nKanpainari lotutako gainerako zerbitzuak –15 proiektuak barnean hartuko dituen mikrogune bat sortzea da; ekimena ezagutzera ematea eta hedatzea; hedatzeko ekintzak antolatzea; eta proiektu bakoitzari banakako aholkularitza ematea– Gipuzkoako Foru Aldundiak hartuko ditu bere gain eta Goteo Fundazioak eskainiko ditu.\nHalaber, kanpainak irauten duen 60 egunak iragandakoan eta finantzatzaileei kobratzeko orduangerta daitezkeen gorabeherak zehaztu eta konpondu ondoren, proiektu bakoitzaren sustatzaileariegingo zaio ordainketa, kanpainaren iraunaldian proiektuak jasotako ekarpen guztien izaera eta jatorria zehaztuta dauzkan txosten bat ematearekin batera.\nOrdainketa diru bilketa kanpaina bukatutakoan egingo da, proiektuaren sustatzaileek eta Goteo Fundazioaren arteko kontratua sinatu ondoren.\nMETA! egitasmorako deialdian parte hartzeko Goteoko baldintza orokorrak onartu behar dira, etaoinarri hauek osorik eta baldintzarik gabe onartu behar ditu proiektu bakoitza sustatzen duenak; halaber, esku hartzen duten alderdiekin (Goteo Fundazioa eta Gipuzkoako Foru Aldundia) sinatutako kontratuen ondoriozko konpromiso guztiak onartu behar dira.\nTM inari ek osorik eta bald uek osorik etaldintzarik Horrez gain, ziurtzat jotzen da aurkeztutako proiektuaren egilea eta titulartasuna bermatuta daudela, eta ez direla urratu beste inoren obraren jabetza intelektualaren eskubideak.\nHautatutako proiektuen jabetza intelektual eta industriala sustatzaileen titulartasunekoa izango da, jabetza intelektualaren araudiarekin eta gainerako legedi aplikagarriarekin bat eginez.\nProiektuak Goteo plataforman sartzeak ez du inolaz ere esan nahi Goteo Fundazioari lagatzen zaionik jabetza intelektual edo industrialaren eskubiderik.\nDeialdiari, garapen-faseei eta proiektu motari buruzko informazio gehiago eskuratzeko, eta META! egitasmoaren gaineko beste argitasun eta kontu praktiko batzuk lortzeko, gurekin harremanetan jar zaitezke helbide hauetan:\nOinarriak deskargatzeko formatua: https://www.goteo.org/call/meta-gipuzkoa-2019\nDeialdiaren web orria:


Orain Presoak bizikleta itzulia uztailaren 19an helduko da Oarso Bidasora : Bidasoko Hitza\nOrain Presoak bizikleta itzulia uztailaren 19an helduko da Oarso Bidasora\nLapurditik Irunen sartuko da, uztailaren 19ko 13:30ean. Lezon harrera egingo diote presoen eskubideen aldeko martxari, egun horretako 15:15ean.\nIazko bizikleta itzulia, Errenteria-Oreretan\nSarek, Orain Presoak dinamikaren barruan, Orain Presoak bizikleta itzulia antolatu du uztailaren 19tik 21era. Luhuson (Lapurdi) hasiko da itzulia eta Gernikan (Bizkaia) bukatuko da uztailaren 21ean. Oarso Bidasoa lehen etapan zeharkatuko du euskal presoen auzia konpontzeko bidean aurrera urratsa izan nahi duen martxa.\nHala, Lapurditik, Hendaiatik zehazki iritsiko da itzulia uztailaren 19an Irunera, 13:30ean izango da Ficoban. Han bazkaldu, eta 14:45ak aldera aterako dira Oarsoalderantz, Lezora 15:15ean iritsiko direlarik. Han harrera egingo diete Bekoerrota kiroldegiaren inguruan. Oarsoaldetik, Donostiarantz abiatuko dira elkartasun txirrindulariak, asmoa baita 15:45ean Ategorrietako gainean egotea, eta 16:15an Donostiako Katalunia plazan izatea atseden hartzeko.\nDonostiatik, kostaldeko bidea jarraituz, Zarautzeraino iritsiko dira bizikleta itzulian dabiltzanak, 18:30ak aldera. 20:00etan afalduko dute.\nMartxan parte hartzeko aldez aurretik izena eman behar da. Hori egiterakoan ez da ordainketarik egin behar, bai ordea martxa bitartean: etapa bat egingo dutenek 20 euro ordaindu behar dituzte, hiruetarako prezioa 50 eurokoa da. Izena ematerakoan (behean dago esteka) hainbat datu zehaztu behar dira, adibidez, Luhusoko irteerara joateko autobusa hartu behar den, zein etapa egin nahi den (edo denak egin nahi diren), edo afaria eta lo egiteko lekua behar diren.\nIzena emateko orrira joateko sakatu hemen.


Sartu ote daiteke 5 metroko makil bat 4 metroko etxola batetan? Zaila dirudi, baina erlatibitate bereziaren luzeren uzkurdurak aukera ematen du. Baina honek ondorio oraindik harrigarriagotara garamatza.\nAurreko blog sarrera batean ikusi genuen nola abiada biziz mugitzen diren ordularietan denbora motelago pasatzen den. Argiaren abiaduraren konstantzia dela eta, geldirik dagoen pertsona batek mugimenduan dagoen beste batengan honako aldaketak nabarituko ditu: ordulariak motelago dabiltza eta distantziak txikitu egiten dira. Distantzien txikitzea, edo luzeren uzkurdura, aurreko blog sarreran erabili genuen adibidearen oso antzekoekin ikus daiteke. Trigonometria bera erabili behar da, eta ondorioa oso antzekoa da: tren barnean eserlekutik eserlekura metro bat dagoela neurtzen bada, trena martxan dagoela kanpotik distantzia bera neurtzen bada emaitza txikiagoa jasoko da, metro bat baino gutxiagokoa. Baina honek paradoxa txundigarri berri batera garamatza, denboraren dilatazioa edo luzeren uzkurdura baina arraroagoa. Ikus dezagun.\nIkus dezagun lehenik ea posible den 5 metroko makil bat 4 metroko etxolan sartzea. Emmy, fisikari bikaina izateaz gain, korrikalari trebea da: 0,8c abiaduran korrika egiteko gai da, hau da, argiaren abiaduraren %80an. 5 metroko makil bat hartu du eskutan, makilaren alde bat aurrera begira eta bestea atzera, eta pertikista baten modura korrika hasi da etxolarantz. Etxola 4 metro luze da (etxolan geldirik dagoen batek neurtua), eta ate bana du aurrealdean eta atzealdean, biak irekita. Emmyk aurrealdekotik sartu eta atzealdekotik irteteko asmoa du, korrika makilarekin doala.\nEmmyren ikuspuntutik ez da bera abiada biziz doana, baizik eta etxola da beregana gerturatzen ari dena. Gogoratu, mugimendua erlatiboa da: Emmy tren barnean leihoak itxita egongo balitz ez luke jakingo trena mugimenduan dagoen ala ez. Emmyk kalkuluak egiten baditu, etxola beregana 0,8c abiadaz datorrela jakinik, etxolaren luzera ez luke 4 metrokoa ikusiko, baizik eta txikituta ikusiko luke luzeren uzkurduragatik eta 2,4 metroko etxola bat ikusiko luke. Beraz, Emmyren ikuspuntutik bere makilak 5 metro ditu (makila Emmyrekin doa, beraz Emmyrentzat geldirik balego bezala da) eta etxolak 2,4 metro besterik ez.\nEmmyren ikuspuntutik gertatu dena. Ezkerrean makilaren aurreko muturra etxolatik irtetear, atzeko muturra kanpoan den bitartean. Eskuinean apur bat beranduago, makilaren atzeko muturra etxolan sartzen denean.\nArgi dago Emmyk ezingo duela makila etxola barnean osorik sartu. Makilaren aurreko muturra etxolaren irteerako ate parean dagoenean, etxolatik irtetear, atzeko muturra oraindik etxolan sartu gabe egongo da. Eta apur bat beranduago, atzeko muturra etxolaren sarrerako atearen parean dagoenean, etxolara sartzen, aurreko muturra jada etxola kanpoan izango da. Emmyren ikuspuntutik ezinezkoa da makila etxola barnean osorik izatea, etxola motzagoa bait da.\nBaina demagun Werner etxola kanpoan zegoela, dena ikusten. Bere ikuspuntutik etxola geldirik dago. Emmy berriz korrika ikusten du 0,8c abiaduraz. Wernerren ikuspuntutik Emmy da luzeren uzkurdura jasaten duena eta 5 metroko makila 3 metrokoa bezala ikusten du. Etxola 4 metrokoa denez, Wernerrek argi ikusten du makila etxolan kabitzen dela eta beraz une batean ikusi du nola Emmy korrika zihoala makila bere osotasunean etxola barnean egon den.\nBaina adi, orain dator gakoa eta sorpresa. Wernerrek urrutiko kontrol bat du, eta botoi bati emanda etxolako bi ateak itxi ditzake. Wernerrek makila etxola barnetik pasatzen ikusten duen unean, botoia sakatu eta bi ateak itxi ditu, eta segituan berriro ireki. Gainera, argazkia atera du ateak itxita egon diren une horretan eta zera ikusten da garbi: Emmy eta makila etxola barnean bi ateak itxita. Wernerrek argazkia erakutsi dio Emmyri, eta honek dio: “baina nola! Ni ez naiz etxola barnean makil osoarekin inoiz egon, makila luzeagoa zen eta! Nola da posible bi ateak batera itxita egotea?”.\nBada, gakoa, aldiberekotasun edo simultaneitatearen erlatibitatean datza. Pertsona batentzat aldi berean gertatzen diren bi gauza, beste batentzat ez dira une berean gertatzen. Kasu honetan, Werner ziur da bi ateak batera itxi dituela, argazkia ere hor dago, baina Emmyren ikuspuntutik ez dira bi ateak batera itxi. Bere ikuspuntutik, lehengo etxolaren irteerako atea itxi da, justu bera korrika zihoala makilaren aurreko muturra etxolatik irten baina pixka bat lehenago, lehen irudiko ezkerreko unearen justu aurretik. Sarrerako atea, berriz, zertxobait beranduago itxi da, makilaren atzeko muturra etxolara sartu bezain pronto, lehen irudiko eskuineko unearen justu ondoren.\nParadoxa honek erakusten du nola erlatibitate mota ezberdin asko ditugun. Alde batetik abiaduraren erlatibitatea dugu; hau aspalditik ulertzen da, Galileok zehatz azaldu zuen, eta gure eguneroko esperientziatan jasaten dugu. Ondoren denboraren eta espazioaren erlatibitatea dugu, Einsteinek bere erlatibitate bereziaren teorian azaldua, eta erakusten du nola elkarrengandik abiadura erlatiboz mugitzen diren pertsonek ezberdin neurtzen dituzten denborak eta luzerak. Eta azkenik, aurreko bien ondorio bezala, aldiberekotasunaren erlatibitatea dugu, esaten diguna nola bi pertsona (elkarren arteko mugimendua badute behintzat) ez diren ados egongo ea bi gertaera jakin une berean gertatu diren ala ez.\nazalpenak erlatibitatea paradoxak


Altsasuko auziak badu liburua - Sakana - Guaixe.eus\nAltsasuko auziak badu liburua\nGuaixe 2018-11-23 11:23\nAltsasu. El caso Alsasua (Txalaparta) liburua gaur, 19:00etan, Iortia kultur gunean aurkeztuko dute. Liburua argitaratzeko prozesua eta edukia azaltzeaz aparte mikrofono irekia ere izanen da, jendeak bere iritzia emateko.\nAritz Intxusta eta Aitor Agirrezabal Gara egunkariko kazetariek idatzi dute liburua, eta Jon Jimenez editorearekin batera izanen dira aurkezpenean. “Auziaz guk baino gehiago dakien jendearen aurrean” aurkeztuko dute gaur liburua. “Jendeak gertatu diren gauza asko ulertzeko” argitalpena dela esan du Hiriberriko Aitor Agirrezabal kazetariak Beleixe Irratian (FM 107,3 edo www.guaixe.eus). “Bi urtetan albiste ugari egon dira. Batzuk ahaztuta ditugu, beste batzuk agian ez zaizkigu ezta iritsi ere. Zein lotura dauden justizia, politikari eta Guardia Civilaren artean. Zergatik iritsi diren zortzi gazte euren burua honen guztiaren barruan ikustera”.\nAgirrezabalek esan duenez, “uste dugu liburu hau ere Altsasuko auzia sozializatzen laguntzeko beste tresna bat dela”. Agirrezabalek argitu duenez, liburuarekin “gure asmoa ez da esatea zein den ona eta zein den txarra, edo zeinek daukan arrazoia edo zeinek ez. Baizik eta bilatu izan duguna da azaltzea nola den posible gau batean, taberna batean, nola den posible mozkor liskar batetik liburu bat idaztea. Zenbat gauza gertatzen diren hor tartean, oso minutu gutxiko liskar batetik liburu bat idazteko”.\nHiriberriarrak azaldu duenez, “kazetaritza liburua da. Kapitulu bakoitza erreportaje modukoa da. Hau hain istorio handia izateko elementu horiek guztiak barnebiltzen saiatu gara”. Hiru “faktore nagusiren” inguruan landu dute gaia: justizia, politika eta hedabideak. Agirrezabalek gaineratu duenez, “hiru hitzek abizen bera dute: espainiar justiziak, espainiar politikak eta espainiar hedabideek gai honetan izan duten pisua. Era berean, Euskal Herriak bizi duen momentu historikoa. Altsasukoa oso momentu zehatzean gertatzen da, zeinetan kontakizunaren gudan sartuta gauden guztiz. Altsasuko auzirik gabe ezin da ulertu gaur egungo espainiar estatuaren egoera” . Horregatik, gaztelaniaz argitaratu dute. Kontakizunaren “guda horretan bi aktore nagusi sartzen ditugu: Guardia Civila eta Covite”.\nAgirrezabalek berretsi du ez dela iritzia emateko liburua eta, horregatik, “saiatu gara istorio honen protagonista guztiekin hitz egiten”. Altsasuko Gurasoak, Altsasukoak Aske herri asanblada, tabernako zerbitzariak, auzipetuak eta Covitek euren iritzia ematen dute liburuan. Agirrezabalek azaldu duenez, “Covitek erantzun batzuk eman dizkigu, baina bi Guardia Civilek eta haien bikotekide diren emakumezkoek ez dute parte hartu nahi izan. Nire ustez hori ere nahikoa esanguratsua da. Saiatu gara haiei ere hitza ematen baina ez dute nahi izan”. Auzipetuen inguruan esan du “oso gazte desberdinak dira, bakoitzak modu batean bizi du auzia, nola eragin dien. Liburuak oso hausnarketa interesgarriak biltzen ditu”.\nArgitalpenaren izenburuan herriaren euskarazko eta gaztelaniazko izenak daude. “Horrekin irudikatu nahi izan dugu istorio honen bi bertsioak. Alde batetik, Altsasu herria bera eta, bestetik, Altsasutik kanpo sortu den El caso Alsasua. Zerbait sortu behar izan dena eta, aldiz, Altsasu, hor zegoen zerbait eta Altsasuko herritarrak aurpegia ematera behartu dituen zerbait izan dela”.\nGizartea Altsasu Hiriberri Arakil


Euskadi, etxebizitzen prezioa gutxien igo den erkidegoa - Ekonomiaren KZ\nEtxebizitzaren prezioa % 6,3 igo zen Euskadin urteko lehen hiruhilekoan, aurreko urteko aldi beraren aldean, erkidego guztietako igoerarik txikiena eta Estatuko batez bestekoa ( % 8,5) baino 2,2 puntu txikiagoa, Estatistikako Institutu Nazionalak (EIN) asteazken honetan argitaratutako Etxebizitzen Prezioen Indizearen arabera.\nZehazki, Euskadin, etxebizitza berrien prezioa % 7,5 igo zen urtarriletik martxora; orduan, batez bestekoa % 10,1 izan zen; erabilitako etxebizitzena, berriz, % 5,9 igo zen, eta Estatu osoan, berriz, % 8,2.\n2021eko laugarren hiruhilekoarekin alderatuta, Euskadin % 2,7 garestitu zen etxebizitzaren prezioa, herrialde osoan izandako igoera ( % 2,6) baino hamarren bat gehiago.\nEtxebizitza motaren arabera, erabilitako etxebizitzen prezioa % 2,5 garestitu zen hiru hilean behin ( % 3,2 Espainian); etxebizitza berriena, berriz, % 3,6 hazi zen Euskadin, eta Estatu osoan % 2,4.\nEspainian, etxebizitza librearen prezioa % 8,5 igo zen lehen hiruhilekoan urte arteko tasan, aurreko hiruhilekoan baino bi puntu gehiago eta 2007ko hirugarren hiruhilekotik izan duen gorakadarik handiena.\nLehenengo hiruhilekoko hazkundearekin (aurreko hiruhilekokoa baino bi puntu handiagoa), etxebizitza librearen prezioak 32 hiruhilekotan metatu ditu urte arteko igoerak.\nEtxebizitza berriaren prezioa, gehien igo dena\nEtxebizitza motaren arabera, etxebizitza berriaren prezioa % 10,1 igo zen 2021eko lehen hiruhilekoarekin alderatuta, iazko azken hiruhilekoan erregistratutako urte arteko tasa baino lau puntu gehiago eta 2019ko lehen hiruhilekotik izandako altuena.\nBestalde, erabilitako etxebizitzen prezioa % 8,2 igo zen urte arteko tasan, aurreko hiruhilekoan baino ia bi puntu gehiago, eta 2007ko bigarren hiruhilekotik, finantza-krisia hasi aurretik, izan zuen hazkunde-erritmo handiena.\nHiruhileko arteko tasan (2022ko lehen hiruhilekoa, 2021eko laugarren hiruhilekoarekin alderatuta), etxebizitzaren prezioak % 2,6 egin zuen gora urtarriletik martxora bitartean, 2018ko bigarren hiruhilekotik hiruhileko gorakadarik handiena, orduan ere % 2,6 hazi baitzen.\nEtxebizitza motaren arabera, etxebizitza berrien prezioak % 3,2 igo ziren 2021eko laugarren hiruhilekoaren eta aurtengo lehenengoaren artean, 2020ko hirugarren hiruhilekotik izandako gorakadarik handiena; bigarren eskuko etxebizitzen prezioak, berriz, % 2,4 igo ziren, tasarik altuena 2021eko bigarren hiruhilekotik.\n← PSOEren ustez, ia ez dago iruzurrik DSBEan\nUrak 2,3 milioitan lizitatu ditu Ermuko kolektoreko obrak →


TECNALIAk ETA CTAG-ek beren gaitasun berritzailea ekarri diote mobility city proiektuari | Tecnalia\nTECNALIAk ETA CTAG-ek beren gaitasun berritzailea ekarri diote mobility city proiektuari\nBi zentro teknologiko liderrekin bat eginda, Ibercaja Fundazioaren plataformak aukera gehiago izango ditu mugikortasuneko berrikuntza eta jardunbide egokienak biltzeko, elkarlanean sortzeko eta zabaltzeko gune bat izateko\nZaragoza, 2020-10-21.- Fundación Ibercajak Aragoiko Gobernuaren laguntzaz sustatutako Mobility City ekimenak bere proiektura bildu ditu CTAG eta Euskal Herriko TECNALIA zentro teknologikoak. Hitzarmen bat sinatu dute José Luis Rodrigo Fundación Ibercajako zuzendari nagusiak, Agustín J. Sáenz TECNALIAko Merkatuko zuzendariorde nagusiak eta Luis Moreno Diéguez CTAGeko zuzendari nagusiak, bi zentro teknologiko horiek Mobility City proiektuan parte har dezaten. Proiektu hori Fundación Ibercajaren nazioarteko proiektu bat da, Aragoiko Gobernuak lagundua, helburutzat hauxe duena: Espainia mugikortasun berriaren eta hari loturiko industria eta sektoreen eraldaketaren inguruko eztabaidaren buruan kokatzea.\nPartaidetza horri esker, sinatzaileek mugikortasuneko berrikuntzari, ekintzailetzari eta dibulgazioari loturiko proiektuak garatuko dituzte elkarlanean, eta, era berean, gizartea sentikortuko dute mugikortasun berriak dakarren erronkaren inguruan, bakoitzak bere ekosistema hobetu dezan.\nDuela gutxi, CTAGek eta TECNALIAk lankidetza-hitzarmen bat sinatu zuten, bi zentroen gaitasunak batuz fabrikazio aurreratuak eta robotikak automobilgintzaren arloan dituzten erronkei aurre egiteko; horrez gain, konpromisoa hartu zuten aliantza berriak bilatzeko, Espainia mugikortasunaren sektore sortu berrian aitzindari izan dadin.\nBi ekimenek Mobility City proiektuarekin bat egitea da lankidetza horren adibide; hala, Aragoiko plataforma horrek aukera handiagoa izango du mugikortasun berrirantz igarotzeko berrikuntza eta jardunbide egokienak biltzeko, elkarlanean sortzeko eta zabaltzeko.\nBerrikuntzaren arloan duten esperientzia baliatuz, zentro teknologikoek aplikazioak eta potentzia-elektronika integratzen dituen ezagutza jarriko dute, eta Fundación Ibercajaren ekarpena, berriz, informazioa eta jardunbide egokiak trukatzea izango da.\nHiru erakundeek konpromisoa hartu dute lankidetza-hitzarmenaren barruan I+G eta Berrikuntzako proiektuak heldutasun teknologiko handiarekin dinamizatu eta garatzeko; horretarako, benetako pilotuak eta kontzeptu-probak baliatuko dituzte mugikortasun jasangarri eta adimenduneko soluzioak garatzeko, hiri eta lurraldeek beren negozio-aukerak handiagotu ditzaten.\nHitzarmenaren beste helburuetako bat da erakunde sinatzaileek beren aurrerapen eta berrikuntzak Puente de Zaragoza pabilioiko erakusketa-gunean erakustea; gune hori berritzen ari dira, eta 2021ean irekiko dela aurreikusten da.\nCTAG zentro teknologiko pribatu bat da, automobilgintzari soluzio teknologiko aurreratuak eskaintzeko sortua. 800 profesional baino gehiagoko lantalde bati esker, automobilgintzari laguntzen dio, produktuak eta prozesuak modernizatzen eta teknologia berrietara egokitzen. CTAGk berrikuntza eta proiektu industrial handiak garatzen ditu. Garraioaren arlo hauek jorratzen ditu, besteak beste: fabrikazio-prozesuak, materialak, segurtasuna, balidazioa, elektronika eta sistema adimendunak.\nMobility City Ibercaja Fundazioaren nazioarteko ekimen bat da, Aragoiko Gobernuak eta mugikortasunari loturiko sektoreetako hainbat erakundek eta enpresak lagundua: besteak beste, automobilgintzako, telekomunikazioetako, energiaren alorreko eta azpiegituretako enpresek; tokiko zein Estatuko erakundeek; ikerketa-institutuek; eta elkarteek eta unibertsitateek. Ekimen horren helburua da mugikortasun berriaren eta hari loturiko industria eta sektoreen eraldaketaren inguruko eztabaidan lider izatea.\nEnpresen konfiantza eta konpromisoa dira TECNALIAren 2020ko emaitzen giltzarriak


Eskautek garbiketa eta landaketa lanak egingo dituzte bihar, Getxon | El Correo\nZurekinEskautek garbiketa eta landaketa lanak egingo dituzte bihar, Getxon\nEskautek garbiketa eta landaketa lanak egingo dituzte bihar, Getxon\nEkintza horren bitartez, Bizkaiko skautek «kanpora irten nahi dute «ingurumenaz gozatu eta mundua aurkitu dugun baino pixka bat hobeto uzteko»\nBerrehun skaut bizkaitar inguruk hartuko dute parte bihar, Getxon, ingurumen-egun batean, garbiketa eta landaketa lanak egiteko 'Eskautak martxan!! Getxorekin bat' goiburupean. Ekimen hori bertan behera geratu zen 2017ko azaroan, eguraldi txarrarengatik. Euskalerriko Eskautak Bizkaia elkarteak antolatuta, Getxoko Udalaren Ingurumen Arloaren laguntzarekin, ekintza horren helburua da gure ingurunean aurki daitezkeen ingurumen arazoak konpontzea.\nHorrenbestez, goizean, skaut gazteek, 14 eta 16 urte bitartekoak, Azkorriko inguruak garbituko dituzte (landare inbaditzaileak kendu, pinudia garbitu eta apo lasterkariaren habitata babesteko jarduna) eta zuhaitzak (zume, lizar eta haltzak) landatuko dituzte Gobela ibaiko ibaiertzetan. Ekintza horren bitartez, Bizkaiko skautek «kanpora irten nahi dugu, 'ekin', ingurumenaz gozatu eta mundua aurkitu dugun baino pixka bat hobeto uzteko aprobetxatu, Bizkaiko hain garrantzitsua den tokian».\nTopaketa honek amaiera bikaina emango dio skaut taldeek aldez aurretik egin duten lanari; bertan bilatzen da gazteak kokatzea hobetu beharreko lekuan eta bertan hausnarketa eta eztabaida eragitea, gizon-emakumeek ingurumen naturalean daukaten portaeraz eta horrek dakartzan ingurumen-ondorioez.\nHau ez da Euskalerriko Eskautak Bizkaia elkarteak honelako ingurumen-ekintza bat antolatzen duen lehen aldia. Azken urteotan, Bizkaiko zenbait aldetan aritu dira honelako boluntariotza ekintzetan, Meatzaldetik Txorierri edo Getxoraino; aurtengoa bigarren aldia izango da Getxon ekintza egiten dena.\nEuskalerriko Eskautak Bizkaia 2.000 ume eta gaztetxo baino gehiago eta 300 bat begirale batzen ditu. Mundu osoan zehar presentzia duen gazte-mugimendu hau aisialdian lan egiten ari da, pertsona libre eta konprometituak, askatasun eta berdintasunaren alde borrokatzen duten gazteak eta gizakiaren hobetzeko ahalmenean sinesten dutenak hezteko.\nGarbiguneak informatizatzeko proba pilotu bat abiatu du Bizkaiak Erresistentzia


Arabako esku-hartze sozialeko langileek babesgabetasun-egoera jasaten dutela salatu du ELAk — ELA Sindikatua\nArabako esku-hartze sozialeko langileek babesgabetasun-egoera jasaten dutela salatu du ELAk\nArabako esku-hartze sozialeko langileek babesgabetasun-egoera jasaten dutela salatu du ELAk ELAk salatzen du babesgabetasun-egoera jasaten dutela Arabako esku-hartze sozialeko langileek eta modu pribatuan kudeatutako zentroetan artatzen dituzten pertsonek, baina GOFEren eta Gasteizko Udalaren mende daudenek, babesgabetasun-egoeran dauden adingabeek, osasun mentaleko gaixoek, dibertsitate funtzionala duten pertsonek, berez oso kalteberak diren kolektiboek. https://www.ela.eus/eu/gasteiz/albisteak/arabako-esku-hartze-sozialeko-langileek-babesgabetasun-egoera-jasaten-dutela-salatu-du-elak https://www.ela.eus/@@site-logo/elalogo.png\nELAk salatzen du babesgabetasun-egoera jasaten dutela Arabako esku-hartze sozialeko langileek eta modu pribatuan kudeatutako zentroetan artatzen dituzten pertsonek, baina GOFEren eta Gasteizko Udalaren mende daudenek, babesgabetasun-egoeran dauden adingabeek, osasun mentaleko gaixoek, dibertsitate funtzionala duten pertsonek, berez oso kalteberak diren kolektiboek.\nZentroek ez dituzte behar adina espazio betetzen esku-hartze segurua egiteko, ez dago gela hutsik isolamendua gauzatu ahal izateko, eta espazio handiagoak gaitu behar dira, ezinezkoa baita ezarritako distantziei eustea, bizikidetza espazio txikietara murriztuta baitago (pisuak, zentroak, egoitzak).\nEz dira dagozkion higiene-neurriak bermatzen ari, langileek beren kontura egiten dituzte garbiketa- eta desinfekzio-lanak, eta ez zaie arropa egokirik eman. Eman zaien mezua da etxetik "lan egiteko" arropa eraman behar dutela, eta arropa hori txanda amaitu aurretik eta amaitu ondoren aldatu behar dutela. Ez dago ia prebentzio-neurririk segurtasunez lan egin ahal izateko, ez dago maskararik, ez gela hidroalkoholikorik, ez betaurreko babesleik, eta baliabide batzuetan ezta tenperatura neurtzeko termometrorik ere. Gainera, ez dira osasun-langileak, ez baitugu horretarako behar den prestakuntzarik aurkezten zaizkigun kasuetan jarduteko, eta une honetan, ezta pertsona batek sukarra duenean ere, ez da ezer aktibatzen, egun batzuetan zaindu egiten dira eta bilakaera ikusten dute, baina, bitartean, inolako babesik gabeko espazioak partekatzen dituzte.\nAldunditik eta Udaletik esaten digute baliabideak kudeatzen dituzten enpresak eta elkarteak direla beren langileei protokoloak jarraitzeko behar duten guztia eman behar dietenak, eta horiek, aldi berean, esaten digute ez direla hornitzen ari. Ez da langileen segurtasunaren eta babesaren aldeko apustua egiten ari, eta egoera horretan uzten ari dira kolektibo ahulenak, hala nola haurrak, gaixotasunaren transmisore altuak.\nHemen ez dago pertsiana ixteko aukerarik, ezin dute telelana egin, ezin dituzte beren lanaldiak egokitu edo murriztu, banakako eta kalitatezko arreta ziurtatu behar dieten pertsonekin lan egiten dute, egoera horretan ez dira ematen ari, egunero jartzen dira kutsatuen eraginpean eta zuzenean beren familiak jartzen dituzte, baliabideak erabat funtzionamenduan mantentzeagatik. Egunean 24 orduko txandetan egiten dute lan, zuzeneko arretan.\nArabako Foru Aldundiari eta Gasteizko Udalari eskatzen die ELAl beharrezko neurriak har ditzatela Arabako Esku-hartze Sozialeko langile guztien babesa bermatzeko, bai eta gure erabiltzaile guztiena ere, zerbitzu publikoak baitira eta nekatuta baikaude ikusezinak izateaz. Gure energiaren% 100 ematen ari gara lan egiten dugun pertsonei arreta emateko, baina erakundeek erabat abandonatzen gaituzte. Mezua gaur egun "egin ahal duzuna daukazunarekin" da.Osasun arloko langileak bezain agerian eta gainkargatuta daude, baina egoera konpentsatuko duen larrialdiko neurri gehigarririk gabe. Haientzat ez dago aurrekontu gehigarririk langileak indartzeko, ez dago gorabeherarik aurreikusita epe ertain eta luzean kutsatzeak ugarituko direla aurreikusten delako, ez dago kokalekurik isolamendu eraginkorrak egiteko, ez dago larrialdi-egoerarik aurreikusita gizarte-arriskuko biztanleriarekin lan eginez eta haiei eutsiz. Eta, gaur egun, gizarte-zerbitzuez arduratzen den agintari bakar batek ere ez du aurpegirik eman eta neurririk aurkeztu, epe labur eta ertainera, biztanleria ahulenaren egoerari aurre egiteko.


Mende honetako alemanerazko letretan satira inork landu badu, hori Mehring dugu. Bere poemak, nobelak, antzerkirako testuak eta, oroz gain, baladak eta kantuak, beste idazle askoren lanen modu berean, ezerezean kulunkan, ez ur ez ardo, gelditu izanak ziren hiru hamarkadaz; izanez ere, bi Alemanietako ezeinentzat ez zen Mehring kanonizatzeko egokia. Mendebaldekoentzat sobera ezkertiarra, ekialdekoentzat oso ortodoxia gutxikoa. Azkenean, 1978an, egilea hil eta bi urteren buruan, argitaratu izan dira bere lan osoak.\nBerlinekoa zen, 1896an jaioa. Aita, Villon eta Verlainen itzultzailea, kazeta baten gehigarri satirikoaren erredaktorea izan zen.\nIkaslea zelarik, hasi zen Sturm aldizkarian kolaboratzen; bertan agertu baitzen bere lehen poema. Sturm haren inguruan biltzen ziren futurismo, kubismo eta, bereziki, espresionismoaren misiolari berriak.\nLehen mundu gerran aritu behar izan ondoren, beti eduki zuen sen satiriko zorrotza agertu zitzaion. Kantuak eta baladak ziren bere lanik, eta armarik, hoberenak. 192l lean Frantziara joan zen kazetari gisa, han ikertu ahal zituen artxibu zaharretan Komunaren aroko kantu iraultzaileak eta haietarik asko egokitu eta birsortu egin zituen.\n1929an, taularatu zen bere Berlingo merkataria. Inflazioaren bidez aberasten direnen aurkako salaketa zen baina, are garbikiago, zetorren katastrofearen abisua. Naziek manifestaldiak egin eta bonbak bota zituen antzokiaren kontra. Goebbelsek idatzizuen Urkamendira izenburuko artikulu bat Mehringen kontra. Reichstagen sutea baino doi egun bat lehenago, ihes egin ahal izan zuen. Parisen irakurri zuen naziek atxilotutakoen zerrenda eta bertan zen bere izena ere.\n1935ean, nazionalitatea kendu zitzaion «Reichekiko traizioa»gatik. Bere erantzuna izan zen Berlini egindako amodio deklarazioa, bertako mintzairazko fonetismoz eta esamoldez gauzatu poema samina. Urtebete geroago, Austrian, argitaratu zuen Familia aleman baten kronika, Tazitogandik Hitlerganaino; Alemaniako enbaxadoreak protestatu egin zuen «arraza ariaren mentalitatea iraintzeagatik». Mehering saiatu zen Suitzan barrena Parisera joaten. Perpignanen atxilotua izan zen eta St. Cyprieneko konzentrazio esparrura eramana.\nSartu berri-berria izanik, ihes egin zuen ustegabeko moduan: zaindarien barrakara joan zen, bi soldadu frantses gosaltzen ari ziren eta batek galdegin zion: «Zer nahi duzu?» eta Meheringek: «Nire anaia bisitatu egin nahi nuke. Mehering jauna, he-\nmen omen da...»; soldaduak, berriz: «Baduzu baimena?» Meheringek: «Ba... ez...» eta soldaduek, oihuka: «Aide hemendik!». Bi egunez egon zen laborari baten etxean gorderik, gero Marseilara iritsi eta hartu zuen Ameriketara zihoan itsasontzia.\nGerra amaitzearekin, Europara itzuli eta Suitzan gelditu zen. Ekialdeko Alemanian bizitzeko aukera eman zitzaion baina ez zuen nahi. DDRko literatur hiztegi batek Mehring aipatzen du «idazle burges-ezkertiarra, oposizio indibidualaren jarrera\ngainditu ez duena» bezala. Meheringek, bere aldetik eta DDR existitu baino lehenago, honela definitu zuen Estatua: Indibiduoaren kontra konspiratzen duen interespartzuergo legalizatua.


Netta Barzilai - Wikipedia, entziklopedia askea.\nHod HaSharon (en) , 1993ko urtarrilaren 22a (29 urte)\nmusikaria, egile abeslaria, disc jockeya eta abeslaria\nFirst prize of the Eurovision Song Contest (2018ko maiatzaren 13a) : Toy\nACUM award (2018ko maiatzaren 30a) : Toy\nlive looping (en)\nNetta Barzilai (hebreeraz: נטע ברזילי, Hod HaSharon, Israel, 1993), abeslari israeldarra da, artistikoki Netta izena erabili ohi duena. 2018ko Eurovision abesti lehiaketa irabazi zuen 2018ko maiatzean, Toy abestiarekin, Israel ordezkatuz.\nBarzilai judu familia batean jaio zen. Ama jatorri judu sefardien artekoa du, (Ipar Afrikako erroekin) eta aita jatorri askenazikoa, Poloniako juduen komunitatekoa. Umetan, Barzilai Nigerian bizi izan zen lau urtez, aita ingeniaria han aritu zelako lanean.\nIsraelgo Defentsa Indarretan derrigorrezko soldadutza egin baino lehen, boluntario izan zen Barzilai Nahal deritzon gaztediarentzako erakunde paramilitar estatalean. Armadatik irtendakoan, musika elektronikoa ikasi zuen baina ez zuen titulurik lortu. Israelgo telebistako HaKokhav Haba musika lehiaketara aurkeztu zen, eta haren 5. edizioa irabazita, Eurovisionen Israel ordezkatzeko tokia lortu zuen.\nKritika politikoa[aldatu | aldatu iturburu kodea]\nPinkwashing eta purplewashing egiteagatik kritikak jaso izan ditu Netta Barzilaik. Eurovisioneko bere kantuak emakumeen kontrako jazarpena zuen gaitzat baina horrek kontraste egiten du Israelek Palestina okupatuz egiten duen jazarpen nazionalarekin... Aldi berean, kritika egiten dutenek azpimarratu izan dute Netta Barzilairen inplikazioa Israelen politika okupatzaileetan ez dela guztiz inozentea, boluntarioki parte hartu baitzuen Armadan. Israelgo lehen ministroa den Benjamin Netanyahuren ondoan harro ere agertu izan da behin baino gehiagotan argazkietan.\nEra berean, Eurovision irabazi zuenean oihuka adierazi zuen Barzilaik: "datorren urtean Jerusalemen!", non eta Israelek aurrekoetan Eurovision ostatatu duenean hiri hori apropos aukeratu ez denean, nazioarteko motibo politikoengatik. Izan ere, 2019an ez zen bere pronostikoa bete: Ez zen Jerusalem izan lehiaketaren egoitza, Tel Aviv baizik.\n↑ (Gaztelaniaz) «Netta» www.bekia.es (Noiz kontsultatua: 2019-05-28).\nMultimedia: Netta Barzilai\nOrriaren azken aldaketa: 3 azaroa 2021, 15:14.


Prentsa oharrak | Mundaka Surf Club\n2015, Ez Mundaka eskean\nGure lana, Klub modura, maite dugun olatua zaintzea eta babestea da.\nMundakako Surf Taldeak (MST), Laida Hondartzan egiten hasi diren berreraikitze lanen aurrean, lan hauen aurkako bere iritzia agertu nahi du eta lanak gelditzea eskatzen die agintariei Mundakako Barra babesteko asmo osoarekin.\nProiektuak zalantza handiak islatzen ditu bere eraginkortasunari dagokionean eta ez da behar zen besteko azterlanik egin Mundakako Barrarengan izango lituzkeen ondorioak neurtzeko. MST honek bere kezka helarazi nahi dizue, lan hau presa guztiaz egiten ari direlako, argitaratu zen lanaren plangintza aldatu egin delako eta jardun honek ingurumenean izango duen eraginari buruzko informaziorik eman ez delako:\n•\t Eragina ingurumenean: Ingurumenean izango duen eraginari buruz aurretiaz txostenik ez egiteak Itsasadarraren ekosisteman izan litzakeen eraginak ez direla baloratu ematen du aditzera. Ez ze emaitza, ezta ze eragin izango duen ez dakigun ekintza esperimentala izango da.\n•\tLan guneak: Hasierako lan-planak ez zuen harea ateratzerik aurreikusten Itsasadarraren meandro inguruan eta 2005 urtean ikusi zen moduan, harea ateratzeak eragin zuzena dauka bai korronteengan, bai Itsasadarraren ibilguan eta baita Mundakako Barran ere.\n•\tSegurtasun-tartea: Urdaibaiko Patronatua, Itsasalde Mugatze Saila, AZTI eta Mundakako Surf Taldearen artean izandako bilera ofizialean adostu zen ez zela harearik aterako itsasertzetik 100 metrotara gutxienez. Baina, gero, eransten ditugun plano publikoetan, 50 metroko tartea ezarri zen. Obrak hasi ziren egunean, itsasertzetik 20 metrotik beherako tartean hasi ziren harea ateratzen.\n•\tGaur eguneko egoera eta proiektuaren eraginkortasuna: Hondartzaren egungo egoerari buruz AZTIk egindako txostenean honakoa irakurri genezake: “2005-2007 urteetan hondartzaren aurrealdeak atzeratze puntual garrantzitsua jasan zuen. 2003. urtean egin ziren dragatze lanen ondorioz aldakuntzak gertatu ziren itsasadarrean eta horrek desoreka ekarri zuen. Laidako hondartza, gainera, erauzitako hareaz hornitu zen artifizialki”. Txostenak berak ere ez du bermatzen mugitutako harearen oreka eta ez du baloratu Mundakako Barran izan duen eraginik. Teknikarien ustean, “zalantzan dago hareak irautea denboran, udaldian bertan ere”.\n•\tLanak aurreratzea:Berreraikitze lanak astelehenean hasi ziren, maiatzaren 11n. Deialdi publikoan, komunikabideen aurrean, Urdaibaiko Patronatuak azaldu zuen lanak maiatzaren 15ean hasiko zirela.\nMST honek ulertzen du hondartzarako bideak hobetzearen beharra, harrieta-hormak eta barandak konpondu beharra erabiltzaileen segurtasunari begira, errekaren ubidea konpondu beharra ere ulertzen du. Lan guzti hauek inguruaren garapena ahalbidetzen dute eta Laidako Hondartza baldintza onetan mantentzen dute.\nKomunikatu honen bidez, deia zabaldu nahi dugu Mundakako Barrari buruzko azterlan bat egin dezatela eskatzeko, eta inbertsioak ere, bere babeserako. MST honek agintariei eskatzen die Mundakako Barra “Kultura arloko Interesdun Ondasun” edo “Inguru Natural Babestu” modura izendatua izateko tramiteak hasi ditzatela, Ondare Natural eta Biodibertsitate Legearekin bat etorrita.\n•\tLagundu ezaguzu hori lortzen, eman zure laguntza HEMEN sinatuz edo sartu www.change.org web gunean.\nInteresa daukaten guztiak animatzen ditugu eskaera hau sinatzera, behin betiko babes dezagun Mundakako Barra.\nMundu guztiko bazterretatik surflarien komunitateak bidali dizkigun laguntza adierazpen guztiak eskertzen ditugu. Surf eta izadi zale guztioi, zuoi guztioi: ESKERRIK ASKO\nGure ekintza eta deialdi berriak jakinaraziko dizkizuegu.\nPartekatzeko post "COMUNICADO de prensa"\n3 on "erantzunakPRENTSA OHARRA”\npeter Kafer dio:\n14/05/2015 at 03:00\nhan NO Estaury Kudeaketa Plana da river.estuary eskualde horretan dirudi. sea…Egin marea fluxua ikasketak izan behar ..there eta egin bada ez konparazioak erabiltzen sedimentu ebaluatzeko area eta eraginak metatzen izan behar…. Era shorelines on marea fluxuaren eragiten…. Era STORM eraginak erabili beharko lirateke 5, 10,15,20,25,30, etab urteko epean bila…kalte dagokienez lotutako ereduak bila….tidal patterns..storm areagotu…ondoren, giza faktorea aztertu beharreko berriro agian 50 urteko epean arreta berezia edozein arlo guztietako errehabilitazio saiatu obrak itsasadarraren barruan behar…. Ez dago epe shore harea sedimentuak arreta korronte nagusi den noraeza buruzko ikerketak ere egin beharko…denetik gehiago da…baina STUDIES kopuru serio bat & modelaketa INGENIEROS ingurune sentikor batean jolasteko aukera ematen du lehenago egin behar dute beharra….\nMartha Stewart dio:\n14/05/2015 at 14:25\nZergatik suntsitu munduko leku berezia da ???\nUtzi surf hondartza berezia eta oso ezaguna da mundu osoan zehar.\nHauek ideiak dira “Lumbreras” nork gobernatzen gaituzten, a mundiala olatuak izan dugu, eta horren ordez zainduz joden du, dirua eta lan ederrez lekua ematen mundaka herriarentzat eta suntsitu, eta kobratuko litzateke olatu bat. Eta guztiak gozamen eta / edo enpresa put4 4 seme-alabak. Edo gurea defendatzen dugu, edo ematen diguten cul0 beti bezala… harea bere basamortuan joan nahi baduzu.\nLeave a Reply to Loja Idatzi


Itziar García Zubiri - Kultura Zuzendaritza Nagusia - Vianako Printzea Erakundea\nIkus-entzunezko Komunikazioan lizentziaduna da (Nafarroako Unibertsitatea, 2003), eta Zinema eta Telebista Produkzioko masterra egin zuen Madrilgo Unibertsitate Konplutentsean. Hiri hartan hasi zen ikus-entzunezko arloan murgiltzen. Bere ibilbide profesionalak formatu, gai eta estilo ezberdinak jorratzera eraman du: telebistako programa eta telesailak, dokumental eta fikziozko film luzeak, eta are ekitaldi, bideo-instalazio eta ikus-entzunezkoen produkzioa museo, zinemaldi eta musika-jaialdietarako. Produkzio edo zuzendaritza departamentuetan beti.\nCanal+ katean programak ekoizten hasi zen, eta fikziozko film eta sailak produzitzen jarraitu zuen BocaBoca ekoiztetxean, bai eta TVErako beste formatu batzuk lantzen ere. Bi urtez Mediaproren taldeko kide izan zen, Cuatro, La Sexta eta Antena3 kateetarako edukien ekoizpena koordinatuz.\nNafarroara itzulitakoan, dokumentalen generora bideratu zuen bere jarduna, eta ekoizle sortzailea izan da Arena Comunicación lantaldean, hamabi urtez. Urte horietan, hainbat lan ekoitzi ditu, Nafarroan eta hogeita hamar bat herrialdetan filmaturikoak. Besteak beste, Pura Vida, Muros, Cholitas eta Dardara filmak. Arenan jardun bitartean, bertako proiektu gehienetako ekoizpen zuzendaria izateaz gain, enpresaren finantziazio eta hedapen planaren arduraduna ere izan da, eta, hortaz, merkatu garrantzitsuetan ibilia da, hala nola Berlingo European Film Market-en edo Buenos Airesko Ventana Sur-en; bost film estreinatu ditu nazioarteko zenbait zinemalditan, Donostiako Zinemaldian, besteak beste; eta Discovery, Movistar+ eta ARTE kanaletan programatu du.\n2021eko urtarrilaz geroztik, profesional independente gisa dihardu: sormenezko ekoizpena landuz, dokumental eta fikziozko filmetarako proiektuak garatuz eta, aldi berean, profesional eta erakundeendako aholkularitzan eta prestakuntzan arituz.\nNAPARko –Nafarroako Ikus-entzunezkoen Ekoizle eta Profesionalen Elkarteko– Zuzendaritza Batzordeko kidea da 2016. urteaz geroztik. Horri esker, hemengo ingurunearekin duen harremana handitu du, eta Nafarroako ikus-entzunezkoen sektorea hazten eta indartzen lagundu du.